ΓΡΑΠΤΗ ΕΡΩΤΗΣΗ E-1764/02

υποβολή: Olivier Dupuis (NI) προς την Επιτροπή

(19 Ιουνίου 2002)

Θέμα: Συρία

Στις 29 του περασμένου Μαΐου, ο κ. Riad Turk, διαφωνών Σύριος που είχε φυλακισθεί δεκαεπτά χρόνια για αδικήματα σχετικά με την ελευθερία γνώμης, παρουσιάσθηκε ενώπιον του Δικαστηρίου Ασφαλείας του Κράτους στη Δαμασκό — έκτακτο Δικαστήριο που δημιουργήθηκε στις αρχές της δεκαετίας του 1960, βάσει του νόμου για την κατάσταση εκτάκτου ανάγκης και η αρμοδιότητα του οποίου αμφισβητείται — για να απαντήσει στις κατηγορίες περί προσβολής των ηθών και της δημόσιας εικόνας του έθνους και άλλα αδικήματα που αφορούν την ελευθερία της γνώμης. Όπως και ο κ. Τurk, πολλοί διαφωνούντες, διανοούμενοι και επιχειρηματίες έχουν συλληφθεί και κατηγορηθεί, διότι επέκριναν το δικτατορικό καθεστώς της Συρίας. Παρά την ανακοίνωση περί διαδικασίας εκδημοκρατισμού του κ. Bachar Al-Assad κατά την άνοδό του στην εξουσία, ανακοίνωση που έγινε δεκτή με ενθουσιασμό από τη διεθνή κοινότητα, το νέο καθεστώς απέδειξε σύντομα ότι δεν είχε πραγματικά πρόθεση να προχωρήσει σε πολιτικές και οικονομικές μεταρρυθμίσεις. Έτσι, οι θεμελιώδεις ελευθερίες συνεχίζουν να καταπατώνται βάναυσα και όλες οι πρωτοβουλίες που δεν προέρχονται από τη σφαίρα επιρροής της εξουσίας να συνθλίβονται. Το πρώτο κύμα καταπίεσης της νέας αυτής κληρονομικής δικτατορίας οδήγησε στη σύλληψη του κ. Turk και εννέα άλλων ατόμων που επέκριναν το σύστημα εξουσίας.

Ποιες πρωτοβουλίες έλαβε ή σκοπεύει να λάβει η Επιτροπή για την άμεση απελευθέρωση του κ. Turk και άλλων αντιφρονούντων· Δεν θεωρεί η Επιτροπή ότι η περίοδος χάριτος που έχει παραχωρήσει de facto η διεθνής κοινότητα στον κ. Bachar Al-Assad δεν έχει πλέον λόγο ύπαρξης και ότι η Ένωση πρέπει να αντιμετωπίσει το γεγονός ότι οιποσχέσεις του κ. Bachar Al-Assad ήταν απλώς ψεύτικες· Τέλος, η Επιτροπή δεν πιστεύει ότι θα πρέπει να δοθεί ένα μήνυμα στις αρχές της Δαμασκού με την επ' αόριστον διακοπή των διαπραγματεύσεων για τη συμφωνία σύνδεσης ΕΕ/Συρίας·

Απάντηση του κ. Patten εξ ονόματος της Επιτροπής

(12 Ιουλίου 2002)

Η Επιτροπή συμμετέχει ενεργά στις προσπάθειες της Ένωσης για στήριξη των ανθρωπίνων δικαιωμάτων στη Συρία. Στόχος μας είναι η καθιέρωση εποικοδομητικού διαλόγου με τις αρχές της Συρίας γύρω από τα θέματα των δικαιωμάτων του ανθρώπου, με βάση τις αρχές που διατυπώθηκαν στη δήλωση της Βαρκελώνης. Στο σημείο αυτό ας επισημανθεί ότι τα διαβήματα της Τρόϊκας της Ένωσης πραγματοποιήθηκαν μετά τη σύλληψη προσωπικοτήτων της αντιπολίτευσης, περιλαμβανομένης της σύλληψης του κ. Al-Turk, τον Αύγουστο/Σεπτέμβριο 2001, και μετά από την καταδίκη των δύο κοινοβουλευτικών παραγόντων, των κκ. Al-Homsi και Riad Seif το Μάρτιο/Απρίλιο 2002.

Η Επιτροπή παρακολουθεί επίσης ως παρατηρητής για λογαριασμό της Ένωσης, μέσω της αντιπροσωπείας της στη Δαμασκό, την εξέλιξη των δικών. Λυπούμεθα με το ότι πρόσφατα ορισμένοι παρατηρητές της Ένωσης δεν είχαν το δικαίωμα να παρακολουθήσουν τη δίκη του κ. Al-Turk. Παρότι η Επιτροπή ικανοποιείται από τη δυνατότητα που τις παρέχεται να παρευρίσκεται ως παρατηρητής στις εν λόγω δίκες στη Συρία, αντιλαμβάνεται επίσης ότι η απλή παρουσία παρατηρητών στις δίκες δεν πρέπει να αντικαθιστά την ανάγκη απόδοσης δίκαιης δίκης. Συνεπώς, η Επιτροπή, μέσω της αντιπροσωπείας της στη Συρία, θα συνεχίσει σε συνεργασία με τις πρεσβείες των κρατών μελών, να παρακολουθεί, όσο το δυνατό στενότερα, τη δίκη του κ. Al-Turk.

Η Επιτροπή θα συνεχίσει επίσης να εκφράζει τις ανησυχίες της στις αρχές της Συρίας, τόσο σχετικά με τη γενική αντιμετώπιση των ανθρωπίνων δικαιωμάτων, όσο και με συγκεκριμένεςποθέσεις και θα καλέσει τη Συρία να σεβαστεί την ελευθερία του εκφράζεσθαι και συνεταιρίζεσθαι, σύμφωνα με τη δήλωση της Βαρκελώνης (της 27ης και 28ης Νοεμβρίου 1995).

Σχετικά με τις διαπραγματεύσεις συμφωνίας σύνδεσης, η Επιτροπή εξακολουθεί να πιστεύει ότι ο διάλογος για τα ανθρώπινα δικαιώματα θα αποδειχθεί αποτελεσματικότερος στο πλαίσιο συμβατικής σχέσης του τύπου που προβλέπεται στις συμφωνίες σύνδεσης, βάσει της διαδικασίας της Βαρκελώνης. Η συμφωνία, η οποία περιλαμβάνει διατάξεις για ελευθερία στους τομείς του εμπορίου και της συνεργασίας καθώς και για τον πολιτικό διάλογο, θα αποτελέσει, μαζί με τη ζωτικής σημασίας ρήτρα σχετικά με τα ανθρώπινα δικαιώματα και τον εκδημοκρατισμό, ουσιαστικό μέσο για το άνοιγμα και τον εκδημοκρατισμό της συριακής κοινωνίας.